Efst á baugi Árið 2019 eru 70 ár liðin frá stofnun Atlantshafsbandalagsins og þess var minnst á utanríkisráðherrafundi bandalagsins í Washington í byrjun aprílmánaðar . Jafnframt koma leiðtogar bandalagsríkjanna saman í London undir árslok 2019 . Tímamótunum er fagnað þegar Atlantshafsbandalagið lagar sig að nýju öryggisumhverfi í Evrópu sem rekja má til Úkraínudeilunnar , aukins hernaðarviðbúnaðar Rússlands á norðurslóðum og baráttu gegn öfgasamtökum á borð við ISIS við syðri mörk bandalagsins . Varnarviðbúnaður bandalagsins til austurs hefur verið aukinn , fjölgað hefur verið í viðbragðsliði þess , varnaráætlanir uppfærðar og ákvarðanataka gerð skilvirkari . Samvinna við aðrar alþjóðastofnanir og náin samstarfsríki bandalagsins , meðal annars Finnland og Svíþjóð , hefur verið aukin . Stefna rússneskra stjórnvalda og hernaðarumsvif þeirra hafa grafið undan öryggi í Evrópu og hafa samskiptin mótast af því að Rússland hefur snúið baki við alþjóðlegum sáttmálum og skuldbindingum í öryggismálum . Þessi staða og samskiptin við Rússland er eitt af meginverkefnum Atlantshafsbandalagsins . Stjórnvöld í Rússlandi hafa notast við fjölþættar ógnir og meðal annars staðið fyrir undirróðri og netárásum til að hafa áhrif á umræðu og þróun stjórnmálaumræðu í mörgum löndum . Við þetta bættist eiturefnaárásin í Salisbury árið 2018 og meint tilraun til að hafa áhrif á rannsókn Alþjóðaefnavopnastofnunarinnar á málinu . Ýmsir samningar á sviði afvopnunar og vígbúnaðartakmarkana eiga einnig undir högg að sækja en Bandaríkjamenn sögðu nýverið upp tvíhliða samningi við Rússland um meðaldræg kjarnavopn ( INF ) og taka bandalagsríkin undir með Bandaríkjunum um brot Rússlands á samningnum . Þetta hefur haft í för með sér aukna áherslu á afvopnunarmál og vígbúnaðartakmarkanir og Ísland var gestgjafi á vel sóttri fjölþjóðaráðstefnu bandalagsins um gereyðingarvopn og afvopnunarmál í október 2018 . Önnur mál í umræðu á vettvangi bandalagsins eru baráttan gegn hryðjuverkum , stuðningur við Afganistan , uppbyggingarverkefni bandalagsins í Írak , Jórdaníu og Túnis . Auk þessa fer nú meira fyrir umræðu um fjölþættar ógnir og netöryggi á vettvangi bandalagsins . Jöfnun byrða bandalagsríkja hvað varðar varnarframlög og verkefni í Atlantshafssamstarfinu hafa verið og verða áfram áberandi í umræðu á vettvangi bandalagsins . Á leiðtogafundinum í Wales 2014 skuldbatt Ísland sig til að auka framlög til öryggis - og varnarmála . Á síðasta leiðtogafundi í Brussel 2018 var sérstök áhersla lögð á að ríki hröðuðu aukningu framlaga með það fyrir augum að 2% af þjóðarframleiðslu árið 2024 rynni til öryggis - og varnarmála . Ísland fellur ekki undir 2% viðmiðið í þessu tilliti og góður skilningur er á því innan bandalagsins að framlag Íslands verði ávallt á borgaralegum forsendum . Engu að síður ber Íslandi að axla auknar byrðar á eigin og sameiginlegum vörnum og það hafa stjórnvöld viðurkennt með því að auka framlög jafnt og þétt frá 2016 , aukinni þátttöku sérfræðinga í verkefnum og í alþjóðastarfsliði í höfuðstöðvum og herstjórnarkerfi bandalagsins . Einnig hafa aukin framlög farið til innviðafjárfestinga og gistiríkisstuðnings vegna varnarmannvirkja hér á landi . Á vettvangi Atlantshafsbandalagsins leggur Ísland áherslu á pólitíska samstöðu um eflingu öryggis , stöðugleika og sameiginlegra varna , samhliða því að leita leiða til að draga úr spennu og byggja upp traust . Öryggismál og viðbúnaður á Norður-Atlantshafi , vopnatakmarkanir og afvopnunarmál , auk virkrar þátttöku kvenna í öryggismálum eru forgangsmál . Herstjórnarkerfi bandalagsins hefur nýlega verið endurskoðað með virkri þátttöku Íslands . Sú endurskoðun felur meðal annars í sér að sett verður á laggirnar ný herstjórn í Norfolk í Bandaríkjum sem mun gegna verulega auknu hlutverki í öryggismálum á Norður-Atlantshafinu . Ísland leggur til tvo sérfræðinga til starfa í alþjóðastarfsliði bandalagsins í Norfolk .